Saksan sisäministerin mukaan rajatarkastusten palauttamisen tavoitteena on saada pakolaisvirta hallintaan ja hoitaa tilanne järjestelmällisesti.

Sisäministeri de Maizièren mukaan rajatarkastusten käyttöönotto ei riko vapaan liikkuvuuden Schengen-sopimusta, sillä ne voidaan palauttaa pakottavassa tilanteessa.

– Tämä on myös signaali Euroopan unionille. Saksa kantaa humanitaarisen vastuunsa, mutta pakolaisten suuren määrän takia heidät on jaettava tasaisesti Euroopassa, de Maizière sanoi.

– Pyydän, että muut EU-maat noudattavat Dublin-sopimusta ja että myös turvapaikanhakijat hyväksyvät sen. On selvää, että apuahakevat eivät voi suunnata vain Saksaan.

– Saksalaisten auttamishalua ei pidä ylikuormittaa, de Maizière painotti.

Tarkastuksia voidaan laajentaa myös muille rajoille

Sunnuntai-iltana Itävallan ja Saksan junayhtiöt keskeyttivät kaiken junaliikenteen maiden välillä. Junaliikenne jatkuu vasta maanantaiaamuna.

Rajatarkastusten käyttöönoton myötä rajan ylittäminen olisi mahdollista vain voimassa olevien matkustusasiakirjojen avulla. Pakolaiset voivat toki anoa turvapaikkaa myös rajalla.

Erityisen vaikea tilanne on Saksan ja Itävallan välisellä rajalla. Itävallan rajalla sijaitsevaan Baijerin osavaltioon lähetetään yli 2 000 poliisia turvaamaan rajaa. Myös armeijan joukkoja on harkittu käytettäväksi rajavalvonnassa.

Pelkästään Müncheniin saapui lauantaina 13 000 turvapaikanhakijaa ja sunnuntai-iltapäivään mennessä kaupunkiin oli saapunut 3 000 turvapaikanhakijaa.

Saksa haluaa rajatarkastusten palauttamisella hankkia lisää aikaa, jotta se selviytyy turvapaikanhakijoiden suuresta määrästä.

Baijerin osavaltion sisäministeri Joachim Herrmann sanoi, että sille, kuinka kauan rajatarkastukset ovat käytössä, ei ole annettu aikarajaa. Hänen mukaansa tarkastukset otetaan käyttöön aluksi vain Itävallan ja Saksan rajalla, mutta niitä voidaan laajentaa myös muille rajoille.

Saksa kantokykynsä rajoilla

Saksan energia- ja talousministeri Sigmar Gabriel korosti Der Tagesspiegel (siirryt toiseen palveluun)-lehden haastattelussa, että pakolaisten määrän takia maa on kantokykynsä rajoilla.

– Ei ole niinkään kyse pakolaisten määrästä, vaan nopeudesta, jolla he saapuvat maahamme. Sen takia osavaltioiden ja kuntien on niin vaikea selvitä, Gabriel painotti.

– Meidän täytyy viimeistään maanantaina sopia EU:ssa 160 000 pakolaisen jakamisesta, jotta Saksaan kohdistuva paine helpottuu. Jatkotoimenpiteistäkin on sovittava, sillä nämä ihmiset ovat vain jäävuoren huippu, sillä tällä hetkellä tämä määrä ihmisiä saapuu Saksaan jo yhdessä kuukaudessa.

Saksan liikenneministeri Alexander Dobrindt sanoi aiemmin sunnuntaina, että tehokkaat keinot ovat tarpeen tilanteen helpottamiseksi.

– Meidän on annettava apua maille, joista pakolaiset lähtevät, mutta meidän on myös valvottava tehokkaasti omia rajojamme, koska Euroopan unioni ei ole pystynyt valvomaan ulkorajojaan, Dobrindt sanoi.

Lähteet: AFP, Reuters, Yle Uutiset, Der Tagesspiegel